Dei som har minst skal ikkje betale den høgste prisen

**Rettferd har vore viktig for SV i forhandlingane med regjeringa rundt krisepakkane. Om ikkje krisetiltaka er solidarisk innretta, kan vi få ein eksplosjon i ulikskap i framtida.**

Mange i landet vårt kjenner seg no utrygge, og mange har tapt både arbeid og inntekt siste tida. I media les vi om menneske som har blitt permittert, og som opplever søvnlause netter fordi dei ikkje klarer å sjå korleis dei skal få endane til å møtast. Reiselivsbransjen er hardast ramma, men dei siste vekene har også fysioterapeutar, frisørar, helsesekretærar, personlege trenarar og arbeidsfolk i mange andre yrke opplevd å få livsgrunnlaget sitt reve bort over natta.

Arbeidsløysa i Noreg er no på 14,7%, og den stig stadig.

Vi må ta vare på folk som har mista jobben. Staten må ta i bruk musklar for å berge bedrifter og arbeidsplassar, og bruke dei midlane som er nødvendig for å halde økonomien vår i gang. Hotell- og restaurantarbeidarar som blir permittert og sjølvstendig næringsdrivande som står på kanten av ruin, kan ikkje vente på solidariteten vår. Vi må stille opp med kontantstøtte for å redde bedriftene.

Dei ekstra midlane som staten gir til næringslivet må sikre at arbeidsfolk får halde på jobbane sine. SV meiner difor at bedriftene som får kontantstøtte også må få eit krav om at ingen skal bli oppsagt. Vi må stille opp med kontantstøtte for å redde bedriftene, men då må vi sikre ei rettferdig fordeling.

Det same må gjelde for utbytte, bonus og leiarløner. Fellesskapet stiller no opp med enorme summar, og når samfunnet bidreg med krisepakkar til næringsliv og bankar, bør ikkje dei som brukar desse ordningane kunne ta ut utbytte, eller gje toppsjefane bonusar eller lønsauke. I Noreg blir det stilt tøffe krav til folk som mottar hjelp frå staten. Då er det ekstra viktig at det også blir stilt tøffe krav til dei rike, og til dei store selskapa når det er dei som mottar hjelp. Derfor er det synd at Frp og regjeringspartia ikkje gjekk med på SV sitt forslag om å krevje utbyttestopp for bankar og for bedrifter som tek imot krisehjelp.

Rettferd er alltid viktig i samfunnet vårt. Men det er aldri viktigare enn midt i ei krise. SV kjem fortsatt til å ta kampen for ei meir rettferdig fordeling når det skal forhandlast om nye krisepakkar og fordelast meir pengar.

Noreg treng krisepakkar for både bedrifter og folk. Korleis vi møter krisen vil avgjere kva slags samfunn vi får i etterkant. Svaret vårt på krisa må halde hjula i gang no, men også hindre ein eksplosjon i sosial ulikskap i framtida. Slik oppnår vi rettferd også etter denne krisesituasjonen vi no lever saman i.

NN

Leiar i NN SV